SK Úradný vestník Európskej únie C 67/26

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 67/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MARRONE DELLA VALLE DI SUSA“

ES č.: IT-PGI-0005-0564-08.11.2006

CHZO ( X ) CHOP ( )

1. Názov:

„Marrone della Valle di Susa“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Názov „Marrone della Valle di Susa“ označuje plody získané z 5 miestnych ekotypov bežne označovaných názvom obce pôvodu, a to: Marrone di San Giorio di Susa, Marrone di Meana di Susa, Marrone di Sant’Antonino di Susa, Marrone di Bruzolo a Marrone di Villar Focchiardo. Pri uvedení na trh sa musia vyznačovať týmito vlastnosťami: maximálny počet plodov v ostnatej tobolke tri; elipsovitý tvar, vrchná časť mierne vystúpená s plsťou, zakončená zostávajúcimi výčnelkami, ktoré sú tiež plstnaté; oplodie kávovo hnedej farby s červenkastým nádychom s prúžkami tmavšej farby s počtom meniacim sa v rozsahu 25 – 30; osemenie orieškovej semišovej farby mierne vsunuté, ktoré sa ľahko oddeľuje od semena; nepravidelný zárez elipsovitého až obdĺžnikovitého tvaru s rozmermi, ktoré nepresahujú bočné strany, ploché a svetlejšej farby ako oplodie so zvyškom chĺpkov na okrajoch; zreteľná, stredne veľká hviezdica; stredne veľké až veľké kusy v počte maximálne 85 plodov/kg; semeno, jedno na plod, má bielu alebo smotanovo bielu chrumkavú dužinu príjemnej sladkej chuti s povrchom takmer bez rýh.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Vo vymedzenej zemepisnej oblasti sa musia vykonať činnosti spojené so zberom, triedením, čistením, roztriedením podľa veľkosti a namáčaním („curatura“). Výrobky, ktoré sa neumiestnia na trh do 30 dní po zbere, prechádzajú procesom namáčania. Namáčaním plodov sa zachováva konzervovateľnosť výrobku a vykonáva sa výlučne prostredníctvom vody buď za studena, ponorením do vody zodpovedajúcej teplote prostredia na 2 až 8 dní, alebo za tepla, pričom sa plody ponoria do teplej vody s teplotou 48 °C na 50 minút a následne sa vložia do studenej vody na ďalších 50 minút. Týmto postupom sa zachovávajú typické vlastnosti výrobku.

3.6. Osobitné pravidlá pre krájanie, strúhanie, balenie atď.:

Uvedenie „Marrone della Valle di Susa“ na trh sa musí vykonať týmito spôsobmi: výrobky balené v sieťkach s hmotnosťou 1 – 2 – 2,5 – 3,10 kg a v prípade balení s hmotnosťou 5 – 10 – 25 a 50 kg v hermeticky uzatvorených vreciach. Čerstvé výrobky sa môžu uvádzať na trh od 25. septembra roku produkcie.

3.7. Osobitné pravidlá pre označovanie:

Obaly sa musia pri ich uzatváraní označiť etiketou s logom, na ktorom musí byť uvedené chránené zemepisné označenie „Marrone della Valle di Susa“ zobrazené svetlými a nezmazateľnými písmenami, zreteľné odlíšiteľnými od ostatných nápisov. Je povolené uvádzať údaje určené na identifikáciu mena, obchodného mena a adresy baliarne, ročníka produkcie, hrubej pôvodnej hmotnosti.

Na logu CHZO je vyobrazené vrece plné plodov, prevrátené vpred a otvorené v hornej časti, z ktorého vypadávajú gaštany.

4. Stručné vymedzenie zemepisnej oblasti:

Zemepisná oblasť bola vymedzená začlenením všetkých obci v údolí Val di Susa, v ktorých sa tradične pestujú gaštany Val di Susa. Táto oblasť zahŕňa všetky obce, ktorých nadmorská výška, poloha a priemerná ročná teplota umožňujú pestovanie gaštanov. Oblasť produkcie „Marrone della Valle di Susa“ zahŕňa celé územie týchto obcí v provincii Torino: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant’Ambrogio di Torino, Sant’Antonino di Susa, Susa, Vaie, Venaus, Villar Dora, Villar Focchiardo.

5. Spojenie so zemepisnou oblasťou:

5.1. Špecifickosť zemepisnej oblasti:

Pôdy bohaté na skelet a piesok, mierne klesajúce vrstvenie skalnatých nánosov a sklon ovplyvňujú rovnováhu v objeme vody v údolí Valle di Susa a následne aj v gaštanových hájoch. Podnebie charakterizuje nie príliš veľké množstvo zrážok vďaka polohe údolia vklineného medzi údolia Sangone a Lanzo s masívom Orsiera na juhu, ktorý bráni prílevu vlhkého vzduchu stredomorského pôvodu. Tieto geologické a pedologické vlastnosti územia údolia Valle di Susa umožňujú, aby jedlé gaštany rástli v lepších podmienkach, čím sa rastliny stávajú odolnejšími a následne poskytujú plodom tie typické organoleptické vlastnosti.

5.2. Špecifickosť výrobku:

Osobitné vlastnosti výrobku sa prejavujú vo farbe a chrumkavosti dužiny, sladkej a voňavej chuti, plodoch stredných až veľkých rozmerov. Vďaka týmto vlastnostiam je výrobok „Marrone della Valle di Susa“ stále veľmi oceňovaným výrobkom na domácom trhu a v zahraničí.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Uznanie chráneného zemepisného označenia pre výrobok „Marrone della Valle di Susa“ sa požaduje predovšetkým z dôvodu nepochybnej povesti, ktorou sa tento výrobok po stáročia vyznačuje. Vo Valle di Susa existujú v skutočnosti podrobné správy o pestovaní jedlých gaštanov od 13. storočia.

Za spomienku stojí „castagneretum di Templeris“, ktoré sa nachádza medzi obcami Villarfocchiardo a San Giorio di Susa, patriace templárskemu rádu, kde sa ešte aj dnes nachádzajú najstaršie korene. V stredoveku gaštany zohrávali základnú úlohu v miestnom hospodárstve, pretože zber gaštanov bol zárukou pomerne výnosnej práce a zabezpečoval nenahraditeľný zdroj obživy.

Pestovanie sa následne rozšírilo prostredníctvom propagácie, ktorú vykonávali rehole, ktoré zakladali rozsiahle gaštanové háje v celom údolí Valle di Susa, pričom používali miestne ekotypy a ešte dnes produkujú veľmi cenené a vyhľadávané gaštany vhodné na priamu konzumáciu a výrobu marrons glacées.

Jestvujú početné dokumenty svedčiace o historickom pôvode Marrone della Valle di Susa. Mnohé z nich sú objednávky výrobku od známych talianskych a zahraničných spracovateľských podnikov. Najstaršie objednávky sa datujú do konca 9. storočia.

Rôzne články v technických časopisoch a miestnych týždenníkoch sa venovali gaštanom druhu Marrone della Valle di Susa. Marrone della Valle di Susa boli začlenené do Paniere dei Proditti Tipici della Provincia di Torino (koša typických výrobkov provincie Torino).

V posledných štyridsiatich rokoch sú gaštany „Marrone della Valle di Susa“ okrem toho ústrednou témou veľmi úspešnej slávnosti (Sagra), ktorá v súčasnosti dokáže prilákať okolo 50 000 návštevníkov.

Odkaz na uverejnenie špecifikácie:

Tento správny orgán začal vnútroštátne námietkové konanie prostredníctvom uverejnenia žiadosti o CHZO „Marroni della Val di Susa“ v Úradnom vestníku Talianskej republiky č. 28 z 3. februára 2006.

Úplné znenie špecifikácie výroby je dostupné na internetovej stránke:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

— priamo na domovskej stránke ministerstva (http://www.politicheagricole.it) kliknite na „Prodotti di Qualità“ (na ľavej strane obrazovky) a potom na „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.